ฟุตบอลทีมชาติโครเอเชีย

ฟุตบอลทีมชาติโครเอเชีย  เป็นฟุตบอลทีมชาติจากประเทศโครเอเชีย ภายใต้การดูแลของสหพันธ์ฟุตบอลโครเอเชีย โดยเป็นสมาชิกของสหภาพสมาคมฟุตบอลยุโรปในการแข่งขันระดับทวีป และสหพันธ์ฟุตบอลนานาชาติในการแข่งขันระดับโลก สีประจำทีมเป็นตัวแทนของสัญลักษณ์ประจำชาติสองอย่าง ได้แก่ ลายตารางหมากรุกโครเอเชีย และสีธงของประเทศ ทำให้มีชื่อเรียกขานว่า "Vatreni (เปลวไฟ)" และ "Kockasti (ตาหมากรุก)"
นับตั้งแต่ทศวรรษ 2000 เป็นต้นมา โครเอเชียผ่านเข้าสู่การแข่งขันรายการระดับเมเจอร์ทุกรายการยกเว้นฟุตบอลชิงแชมป์แห่งชาติยุโรป 2000 และฟุตบอลโลก 2010 ในการแข่งขันฟุตบอลโลก โครเอเชียคว้าตำแหน่งรองชนะเลิศ 1 ครั้ง (ฟุตบอลโลก 2018) และอันดับสามอีก 2 ครั้ง (1998 และ 2022) ผู้เล่นอย่างดาวอร์ ชูเกร์ รับรางวัลผู้เล่นยอดเยี่ยม (Golden Ball) และรางวัลทำประตูสูงสุดอันดับสองในการแข่งขันปี 1998 ในขณะที่ลูกา มอดริช รับรางวัลผู้เล่นยอดเยี่ยมในฟุตบอลโลก 2018 โครเอเชียผ่านเข้าถึงรอบก่อนรองชนะเลิศฟุตบอลชิงแชมป์แห่งชาติยุโรป 2 ครั้ง (1996 และ 2008) และรับตำแหน่งรองชนะเลิศในยูฟ่าเนชันส์ลีก ฤดูกาล 2022–23
โครเอเชียได้รับการจัดอันดับโลกฟีฟ่าครั้งแรกใน ค.ศ. 1994 ในอันดับ 125 และทำผลงานยอดเยี่ยมในการลงแข่งขันฟุตบอลโลกครั้งแรกในปี 1998 ซึ่งพวกเขาขึ้นถึงอันดับ 3 ของโลก นับเป็นสถิติใหม่ในการขยับอันดับโลกที่รวดเร็วที่สุดในประวัติศาสตร์ฟีฟ่า โครเอเชียจึงกลายเป็นทีมที่มีอายุน้อยทีสุดที่ขึ้นสู่ 10 อันดับแรกของโลกตามการจัดอันดับโลกฟีฟ่า โครเอเชียยังถือเป็นชาติที่มีขนาดเล็กที่สุดเป็นอันดับสองทั้งในแง่จำนวนประชากร (รองจากอุรุกวัย) และขนาดพื้นที่ของประเทศ (รองจากเนเธอร์แลนด์) ที่เคยเข้าชิงชนะเลิศฟุตบอลโลก โครเอเชียยังเป็นเจ้าของสถิติลงแข่งขันในช่วงดวลจุดโทษตัดสินในฟุตบอลโลกมากที่สุด (4 ครั้ง), ชนะมากที่สุด (4 ครั้ง) และป้องกันประตูในการดวลจุดโทษมากที่สุด (3 ครั้ง) พวกเขาได้รับรางวัล "FIFA Best Mover of the Year" ในปี 1994 และ 1998 จึงกลายเป็นทีมชาติทีมแรกที่ได้รับรางวัลนี้สองครั้ง และยังนับเป็นสถิติร่วมกับฝรั่งเศสและโคลอมเบียอีกด้วย
ประวัติ.
สมาพันธ์ฟุตบอลโครเอเชียก่อตั้งในวันที่ 13 มิถุนายน ค.ศ. 1912 ในจักรวรรดิออสเตรีย-ฮังการี ซึ่งโครเอเชีย เป็นประเทศที่เกิดใหม่ช่วงที่เป็นรัฐอิสระระหว่างปี ค.ศ. 1940–ค.ศ. 1945 ได้ผนวกรวมตัวกับประเทศยูโกสลาเวีย จึงแยกตัวออกมาเป็นรัฐอิสระในปี ค.ศ. 1990 ทำให้ในยุคแรกนักฟุตบอลทีมชาติโครเอเชียจะเป็นนักฟุตบอลทีมชาติยูโกสลาเวียมาก่อน โดยนัดสุดท้ายที่นักฟุตบอลทั้ง 2 ชาติเล่นร่วมกันในนามทีมชาติยูโกสลาเวีย คือ การพบกับสวีเดน เมื่อวันที่ 16 พฤษภาคม ค.ศ. 1991 และเข้าเป็นสมาชิกฟีฟ่าในปลายปี ค.ศ. 1992 และได้รับการจัดอันดับเป็นครั้งแรกจากฟีฟ่าให้เป็นที่ 125 ของโลก เมื่อเดือนมีนาคม ค.ศ. 1994
ลักษณะเด่นของทีมชาติโครเอเชีย คือ ชุดที่สวมใส่ที่มีลายตารางหมากรุกสีขาวสลับแดง โดยสวมกางเกงขาว ถุงเท้าสีน้ำเงิน ขณะที่ชุดทีมเยือนจะเป็นสีน้ำเงินเข้มทั้งชุด มีแถบสามเหลี่ยมตาหมากรุกสีแดงจากคอและไหล่ซ้ายลงมาถึงแนวต่อของแขนเสื้อ ซึ่งทำให้ได้รับฉายาว่า "Vatreni" แปลว่า "เปลวไฟ" ขณะที่ฉายาในภาษาไทยจะเรียกว่า "ทีมตาหมากรุก" หรือ "หมากรุกพิฆาต"
ฟุตบอลชิงแชมป์แห่งชาติยุโรป 2016.
ในฟุตบอลชิงแชมป์แห่งชาติยุโรป 2016 หรือยูโร 2016 ที่ฝรั่งเศส โครเอเชียอยู่ในกลุ่มดี ร่วมกับ สเปน (แชมป์เก่า), ตุรกี และสาธารณรัฐเช็ก โครเอเชียได้ผ่านเข้าไปสู่รอบ 16 ทีมสุดท้าย ซึ่งเป็นรอบการแข่งขันที่แพ้แล้วคัดออก ด้วยคะแนนเป็นอันดับหนึ่ง โดยมีผลงานเด่น คือ เอาชนะสเปน ซึ่งเป็นแชมป์เก่าและถูกมองว่าเหนือกว่าได้ 1–2 ในนัดสุดท้ายของรอบแรก 
ฟุตบอลโลก 2018.
ในฟุตบอลโลก 2018 ที่ประเทศรัสเซีย โครเอเชียอยู่ในกลุ่ม ดี ร่วมกับไนจีเรีย, อาร์เจนตินา และทีมชาติร่วมทวีปเดียวกันอย่างไอซ์แลนด์ โครเอเชียทำผลงานในรอบแบ่งกลุ่มได้ดีโดยเอาชนะได้ทั้งสามนัด ได้แก่ ชนะไนจีเรีย 2–0 ชนะอาร์เจนตินา 3–0 และชนะไอซ์แลนด์ 2–1 ผ่านเข้าสู่รอบ 16 ทีมสุดท้ายได้สำเร็จ
ในรอบ 16 ทีมสุดท้าย โครเอเชียเสมอกับเดนมาร์กในช่วงต่อเวลาพิเศษ 1–1 และสามารถเอาชนะการยิงลูกโทษไปได้ 3–2 ต่อมาในรอบก่อนรองชนะเลิศ โครเอเชียเสมอในช่วงต่อเวลาพิเศษอีกครั้งกับเจ้าภาพอย่างรัสเซีย 2–2 สุดท้ายสามารถเอาชนะการยิงลูกโทษ 4–3 ต่อมาในรอบรองชนะเลิศ โครเอเชียสามารถเอาชนะอังกฤษในช่วงต่อเวลาพิเศษไปได้ 2–1 และในรอบชิงชนะเลิศ โครเอเชียพ่ายแพ้ต่อฝรั่งเศส 4–2 ทำให้จบเพียงรองชนะเลิศ แต่นั่นก็ถือเป็นผลงานที่ดีที่สุดในฟุตบอลโลกของโครเอเชีย
ผู้เล่น.
รายชื่อผู้เล่น 26 คนที่ถูกเรียกตัวในการแข่งขัน ฟุตบอลโลก 2022
"ข้อมูลการลงเล่นและการทำประตูนับถึงวันที่ 25 กันยายน พ.ศ. 2565 หลังจากการพบกับ ออสเตรีย"
สี.
ชุดแข่งขันของโครเอเชียได้ถูกออกแบบใน ปี ค.ศ. 1990 โดยจิตรกร มิโรสลาฟ ซูเตจ์ ซึ่งเป็นผู้ออกแบบตราแผ่นดิน แม้ว่าจะถูกดัดแปลงเล็กน้อยโดยล็อตโต (ในปี ค.ศ. 1998 ตาหมากรุกได้ย้ายไปอยู่ด้านขวา ขณะที่ด้านซ้ายเป็นสีขาวล้วน) และไนกี้ ตั้งแต่ดั้งเดิม ตาหมากรุกถูกนำมาใช้เป็นสัญลักษณ์ของเอกลักษณ์ของชาติและการออกแบบที่คล้ายกันถูกนำมาใช้ในการแข่งขันกีฬาระดับโลกทั้งหมดของทีมชาติโครเอเชีย 
เกียรติประวัติ.
รายการหลัก
รายการรอง
รางวัลอื่น ๆ